Puuvestmine on omapärane käsitöökogemus, mida on tore igaühel kordki proovida. Ehkki puidu lõikamisel kätt proovides võib algul tunduda, et see on raske, siis mõningase harjutamise järel hakkab käsi juba tasapisi taipama, kuidas puu mõtte ja noa abil kuju muutma hakkab. Puuvestmises on midagi meditatiivset – see on ajatu hõnguga tegevus, mis aitab end argisest ja asisest välja lülitada ning pakub uusi käelisi kogemusi.
#000000
Võinoa valmistamise töötoas saab katsetada puidu lõikamist ja sellele vormi andmist. Kui tegevus juba veidi ladusamalt välja tuleb, valmib töötoas praktiline ese – puuoksast voolitud lihtne võinuga. Kindlasti on omatehtud võinoaga tehtud võileibki kohe palju maitsvam ja erilisem. Osavamatel kätel on võimalik voolida võinoa asemel ka puust kahvel, millega on tore näiteks grilliõhtul vorsti süüa.
#000001
Puulusika töötuba on mõeldud tõsisemale käsitööhuvilisele, kellel on soov oma kätega tee- või supilusikas valmis teha. Puulusika tegemine nõuab kannatlikkust ja püsivust, kuid on samas ka tegevus, mis pakub suurt rahuldust, sest töö tulemuslikkust on iga lõike järel kohe näha. Kui jagub vähegi kannatust pikemalt ühe tegevuse kallal püsida, siis on see töötuba igati jõukohane. Valmista endale eksklusiivne lusikas, mida saad hoida köögis aukohal või kasutada näiteks suhkrutoosis.
#000003